ประกาศคณะกรรมการว่าด้วยฉลาก ฉบับที่ 64 (พ.ศ. 2538) เรื่อง กำหนดจาระบีเป็นสินค้าที่ควบคุมฉลาก

ประกาศคณะกรรมการว่าด้วยฉลาก
ประกาศคณะกรรมการว่าด้วยฉลาก
ฉบับที่ ๖๔ (พ.ศ. ๒๕๓๘)
เรื่อง
กำหนดจาระบีเป็นสินค้าที่ควบคุมฉลาก
 

อาศัยอำนาจตามความในมาตรา
๓๐ และมาตรา ๓๑ แห่งพระราชบัญญัติคุ้มครองผู้บริโภค พ.ศ. ๒๕๒๒
คณะกรรมการว่าด้วยฉลากออกประกาศไว้ ดังต่อไปนี้

ข้อ
๑ ในประกาศฉบับนี้ จาระบี หมายความว่า
ผลิตภัณฑ์ที่มีลักษณะกึ่งแข็งกึ่งเหลวได้จากการผสมน้ำมันแร่ผ่านกรรมวิธีหรือน้ำมันหล่อลื่นสังเคราะห์กับสารที่ทำให้เกิดลักษณะกึ่งแข็งกึ่งเหลว
เช่น สารจำพวกสบู่ หรืออื่น ๆ
และอาจเติมสารเคมีเพื่อให้มีคุณภาพเหมาะสมกับการใช้งาน

ข้อ
๒ ให้จาระบีเป็นสินค้าที่ควบคุมฉลาก

ข้อ
๓
ประกาศฉบับนี้ไม่ใช้บังคับแก่จาระบีที่ผลิตเพื่อการส่งออก
ซึ่งได้ปฏิบัติตามเงื่อนไข ดังต่อไปนี้
(ก)
จาระบีดังกล่าวต้องแสดงข้อความให้เห็นและอ่านได้ชัดเจนไว้ที่ภาชนะบรรจุหรือหีบห่อบรรจุเป็นภาษาไทยว่า
สำหรับส่งออกเท่านั้น หรือเป็นภาษาอังกฤษว่า For Export Only
(ข)
จาระบีดังกล่าวต้องอยู่ในความครอบครองของผู้ประกอบธุรกิจเพื่อการส่งออก
หรือผู้ผลิต ผู้ขาย หรือผู้จัดหาสินค้านั้นให้แก่ผู้ประกอบธุรกิจเพื่อการส่งออก

ข้อ
๔
จาระบีที่จะนำออกขายต้องจัดให้มีฉลากตามที่กำหนดไว้ในข้อ ๕

ข้อ
๕ ฉลากต้องมีข้อความเป็นภาษาไทยที่สามารถเห็นและอ่านได้ชัดเจน
ปิดหรือติดไว้ที่ภาชนะบรรจุจาระบี และข้อความในฉลากอย่างน้อยต้องมีสาระสำคัญ ดังต่อไปนี้
(๑)
ต้องแสดงข้อความเกี่ยวกับผู้ประกอบธุรกิจดังนี้
 (ก)
ในกรณีที่เป็นสินค้าที่ผลิตในราชอาณาจักร ให้ระบุชื่อผู้ผลิตและสถานที่ประกอบการที่ตั้งอยู่ในประเทศไทยของผู้ผลิต
แต่ถ้าเป็นสินค้าที่ผลิตขึ้นตามความต้องการหรือเพื่อการขายของผู้ประกอบธุรกิจรายใด
ให้ระบุชื่อและสถานที่ประกอบการที่ตั้งอยู่ในประเทศไทยของผู้ประกอบธุรกิจซึ่งเป็นเจ้าของสินค้าที่ผลิตนั้น
 (ข) ในกรณีที่เป็นสินค้าที่นำเข้ามาในราชอาณาจักรเพื่อขายให้ระบุชื่อผู้นำเข้าและสถานที่ประกอบการที่ตั้งอยู่ในประเทศไทยของผู้นำเข้า
แต่ถ้าเป็นสินค้าที่นำเข้ามาในราชอาณาจักรเพื่อการขายของผู้ประกอบธุรกิจรายอื่นที่มิใช่ผู้นำเข้า
ให้ระบุชื่อและสถานที่ประกอบการที่ตั้งอยู่ในประเทศไทยของผู้ประกอบธุรกิจซึ่งเป็นเจ้าของสินค้าที่ได้นำเข้านั้น
ถ้าผู้ผลิต
หรือผู้นำเข้า
หรือผู้ประกอบการธุรกิจรายใดมีเครื่องหมายการค้าที่จดทะเบียนในประเทศไทยแล้ว
จะระบุเครื่องหมายการค้าแทนชื่อและสถานที่ประกอบการของตนก็ได้
(๒)
เดือน ปีที่ผลิต และ/หรือรหัสรุ่นที่ผลิต
(๓)
ให้ระบุข้อความว่า จาระบี และให้ระบุคุณสมบัติของการใช้งานไว้ด้วย
(๔)
ประเภทและชนิดการใช้งาน
(๕)
น้ำหนักสุทธิ เป็นกรัมหรือกิโลกรัม

ข้อ
๖
ให้จาระบีที่นำเข้ามาในราชอาณาจักรเพื่อขาย
ได้รับการยกเว้นไม่ต้องจัดให้มีฉลากในขณะนำเข้าที่ด่านศุลกากร แต่ต้องจัดให้มีฉลากตามประกาศฉบับนี้ก่อนที่จะนำออกขาย

ประกาศฉบับนี้ให้ใช้บังคับเมื่อพ้นกำหนดหนึ่งร้อยแปดสิบวันนับแต่วันประกาศในราชกิจจานุเบกษาเป็นต้นไป[๑]


ประกาศ ณ วันที่ ๒๙
พฤษภาคม พ.ศ. ๒๕๓๘
มาลดี วสีนนท์
ประธานกรรมการว่าด้วยฉลาก














วรวิมล/ผู้จัดทำ
๒๒ ธันวาคม ๒๕๕๓

กวินทราดา/ผู้ตรวจ
๒๑ มกราคม ๒๕๕๔


[๑] ราชกิจจานุเบกษา
เล่ม ๑๑๒/ตอนพิเศษ ๒๓ ง/หน้า ๒๓/๒๘ มิถุนายน ๒๕๓๘